作者:盧照鄰
標題:懷仙引
內容:若有人兮山之曲，駕青虯兮乘白鹿，往從之遊願心足。披澗戶，訪巖軒，石瀨潺湲橫石徑，松蘿冪zx掩松門。下空濛而無鳥，上巉巖而有猿。懷飛閣，度飛梁。休餘馬於幽谷，掛餘冠於夕陽。曲複曲兮煙莊邃，山坱軋，磴連褰。攀舊壁而無據，溯泥溪而不前。向無情之白日，竊有恨於皇天。回行遵故道，珠為闕兮玉為樓，青雲蓋兮紫霜裘。天長地久時相憶，千齡萬代一來遊。